פט.  ביום חתונת המליץ המפואר כמ"ר חזקיה הכהן עם בתולת חן ומשכלת מרת אדילי טריאסטי



	
	פט. ביום חתונת המליץ המפואר כמ"ר חזקיה הכהן עם בתולת חן ומשכלת מרת אדילי טריאסטי
	








נְגִינוֹת וּזְמִירוֹת מִחוּץ מִבַּיִת

וְקוֹל דּוֹדִים הִנֵּה נִשְׁמַע בָּאָרֶץ;

בְּשַׁדְמוֹתָם לֹא קָם שָׁמִיר וָשַׁיִת,

צְוָחָה, שֹׁד אֵין בָּם, אֵין שְׁאֵת, אֵין פָּרֶץ.





עֲלֵי רֹאשָׁם מַטַּע אֶזְרָח וָשַׁיִת

וְלֹא יַשְׁחִית נִזְרָם רֶמֶשׂ וָשָׁרֶץ;

נְרָדִים וּכְפָרִים יַכְתִּירוּ בַיִת,

וְעַל לֶחְיָם אֵין עוֹד דִּמְעָה וָקָרֶץ.





בְּיוֹם חֻפָּה צָרָה יָגוֹן נִשְׁכָּחוּ;

לְבַב חָתָן לִלְבַב כַּלָּה יוֹדִיעַ

גְּבוּרוֹת אֵל עֶלְיוֹן, יַחְדָּו יִשְׂמָחוּ.





וּצוּר חָסָיוּ בוֹ לָהֶם מוֹשִׁיעַ;

אֲהוּבִים כַּתָּמָר יוֹם יוֹם יִפְרָחוּ.

זְמַן שָׂשׂוֹן, עֵת הַזָּמִיר הִגִּיעַ.









את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/37034